Πάλμα ντε Μαγιόρκα

Η Πάλμα ή Πάλμα ντε Μαγιόρκα είναι ισπανική πόλη και λιμένας, πρωτεύουσα της διοικητικά αυτόνομης περιοχής των Βαλεαρίδων νήσων στη Μεσόγειο Θάλασσα. Βρίσκεται στη Μαγιόρκα, στη μεγαλύτερη νήσο των Βαλεαρίδων, στη Ν.Δ. ακτή της και στον ομώνυμο όρμο της Πάλμας.

 Ο πληθυσμός της πόλης ανέρχεται σε 440.772 κατοίκους (απογραφή: Ιανουάριος 2018), που την καθιστούν τη μεγαλύτερη των Βαλεαρίδων και την 8η πληθυσμιακά πόλη της Ισπανίας. Η Μητροπολιτική περιοχή της Πάλμας 560.240 κατοίκους, που την τοποθετούν στην 14η θέση της Ισπανίας Η πόλη ιδρύθηκε με το ίδιο όνομα το 123 π.Χ. από τον Ρωμαίο έπαρχο Κίντο Καισίλιο Μέτελο Βαλεάρικο και βρισκόταν πιθανότατα στην ίδια θέση με τη σημερινή, εκεί που βρέθηκαν ρωμαϊκά ερείπια, στο κέντρο της τωρινής πόλης. Μετα τους Ρωμαίους ακολούθησαν άλλοι κατακτητές. Τον 5ο αιώνα κατακτήθηκε από τους Βανδάλους, ενώ 100 χρόνια αργότερα αποτέλεσε τμήμα της Βυζαντινής Αυτοκρατορίας. Το 903 κατελήφθη από τους Άραβες, οι οποίοι παρέμειναν μέχρι το 1229, οπότε στις 31 Δεκεμβρίου του έτους εκείνου απελευθερώθηκε από τον Ιάκωβο Α΄ της Αραγωνίας. Ο Ιάκωβος την ανακήρυξε πρωτεύουσα του ανεξάρτητου Βασιλείου της Μαγιόρκας, οπότε γνώρισε περίοδο ευημερίας, που διακόπηκε μετά την ενσωμάτωσή της στο Στέμμα της Αραγωνίας το 1279. To 1469 απετελούσε έδαφος της Ισπανικής Μοναρχίας, μετά τον γάμο του Φερδινάνδου Β΄ της Αραγωνίας με την Ισαβέλλα Α΄ της Καστίλης. Στα κυριότερα αξιοθέατα της Πάλμας περιλαμβάνονται: Ο γοτθικός Καθεδρικός ναός που η ανέγερσή του ξεκίνησε το 1230 και ολοκληρώθηκε τον 1601, με ωραία γλυπτά στη πρόσοψη. Το 1901 ο Γκαουντί προσκλήθηκε να αναλάβει το σχέδιο της αναστήλωσής του, ωστόσο αποχώρησε μετά από τέσσερα χρόνια, λόγω διαφωνίας του με τον εργολάβο. Η δουλειά που πρόλαβε να κάνει περιορίζεται κυρίως σε διακοσμητικά στοιχεία, τα οποία ωστόσο είναι χαρακτηριστικά της τεχνοτροπίας του θρυλικού Ισπανού αρχιτέκτονα. Η Λόνχα, που σχεδιάστηκε από τον αρχιτέκτονα Γκιγιεμ Σαγκρέρα, χτίστηκε ανάμεσα στο 1450 και 1452 και αποτέλεσε το Χρηματιστήριο της πόλης. Οι δίδυμοι πυργίσκοι του και το γλυπτό του αγγέλου πάνω από την κεντρική του πύλη, δίνουν την εντύπωση πως πρόκειται για εκκλησία ή κάστρο. Πρόκειται για ένα μοναδικό δείγμα γοτθικής αρχιτεκτονικής. Σήμερα στον χώρο φιλοξενούνται κυρίως εικαστικές εκθέσεις και άλλες δράσεις. Το Ανάκτορο Αλμουδάινα (Kάστρο των Βερβέρων), ή αλλιώς "Ισπανικό βασιλικό ανάκτορο της Πάλμας", που αναστηλώθηκε τον 12ο και τον 16ο αιώνα, άλλοτε κατοικία της αραβικής δυναστείας. Το Προξενείο της Θάλασσας, κτίσμα του 17ου αιώνα. Το Δημαρχείο 16ου αιώνα, όπου φυλάσσονται τα Αρχεία του παλιού Βασιλείου της Μαγιόρκας. Οι ιστορικοί οίκοι Μορέλ, Ολεάθα και Βιβότ Ο ιερός ναός του Αγίου Φραγκίσκου (Πάλμας) και της Αγίας Ευλαλίας, του 13ου αιώνα Η πολύ μεγάλη και αξιόλογη μαρίνα, από τις μεγαλύτερες της Μεσογείου. Η σύγχρονη οικονομία της στηρίζεται στον τουρισμό, αλλά και σε βιομηχανίες όπως αυτές της υποδηματοποιίας, τσιμέντου, κρυστάλλων, υαλουργίας, κατασκευής ναυτικών μηχανών, και χάρτου. Υπάρχει επίσης αναπτυγμένη χειροτεχνία που αφορά σε κεντήματα, κεραμεικά, καλάθια, ξυλόγλυπτα, είδη από γυαλί ή σίδηρο κ.α. ΕΓΚΥΚΛΟΠΑΙΔΕΙΑ "ΠΑΠΥΡΟΣ-ΛΑΡΟΥΣ-ΠΡΙΤΑΝΙΚΑ", Τόμος 48, σελ.36 Πάλμα ντε Μαγιόρκα: Μία ευρωπαϊκή πόλη με νησιώτικη ζεστασιά www.athensvoice.gr Πάλμα ντε Μαγιόρκα www.haniotika-nea.gr Στοιχεία για την Πάλμα και τη Μαγιόρκα www.clickatlife.gr